બ્રિટિશ નિર્દેશક જેમ્સ એરસ્કિને આ ફિલ્મ પહેલાં પણ રમતગમત અને રમતવીરો પર ઘણી બધી ફિલ્મો બનાવી છે. આમ પણ આજકાલ બાયોપિક ફિલ્મો બનાવવાનું ચલણ છે, પરંતુ ક્રિકેટ સમ્રાટ સચીન તેંડુલકરના જીવન પર બનેલી આ એક ડોક્યુ-ડ્રામા ફિલ્મ છે. હિંદી, તામિલ, તેલુગુ અને મરાઠી ભાષામાં બનેલી આ ફિલ્મ એક બાળકના ક્રિકેટ સુપરસ્ટાર બનવાની કહાણી છે. ફિલ્મ સખત મહેનત અને એક વ્યક્તિના દૃઢ સંકલ્પને સલામ કરે છે, સાથેસાથે આજના યુવાનો માટે પ્રેરણાદાયક પણ છે. આ એક વાસ્તવિક નાયકની રિયલ કહાણી છે. ફિલ્મમાં સચીનના ક્રિકેટ જીવનની સાથે-સાથે તેના રોમાન્સ, તેની પત્ની અને બાળકોને પણ દર્શાવાયાં છે.